 पर ओ अपनी गल्लें-बातें च उऐ नेह्इयां फुलझड़ियां नेईं हे छोड़दे जेह्ड़ियां डी.पी.साह्ब होर अपनियें गल्लें च छोड़दे हे।  बो उन्दी गल्ल-बात बड़ी गै सुलझी दी ते मतलब दी होंदी।  नतीजा साफ लभदा हा।  डी.पी. साह्ब उच्चियें मैह्फलें ते खूबसूरत मुटयारें दी जुंडलियें गी लुट्टी लैन्दे हे ते उन्दा नशा कुसै तेज़ शराबै आला लेखा इद्धरा चढ़दा ते उद्धर उतरी जन्दा।  ते की जे प्रेमनाथ बज़ाज हुंदी गल्ल-बात बड़ी डूंह्गी ते मतलबै आली होंदी।  इस लेई बाह्रली शान रक्खने आले लोक उनेंगी किश रुक्खे सभाs दा माह्नू समझदे हे ते कदें-कदें उन्दे शा अपना लड़ बी छड़काई लैन्दे हे।  पर जिस कुसै दे बी मनै च शम्पीयन आला बल्लें-बल्लें सरूर भरने आलियां उंदियां गल्लां असर पैदा करन लगदियां, उनें गी उमरी-भरै दा चस्का लग्गी जन्दा ते ओ हर बेल्लै उन्दे कोल ढुके दे रौह्न्दे।  डी.पी.साह्ब च म्हेशां सत्ता दा charisma रेह्आ।  इस लेई उन्दी मैह्फलें च म्हेशां खूबसूरत मुटियारें ते चापलूसें दे हजूम गै नजर औन्दे।  में अजें तोड़ी ए गल्ल नेईं सुनी जे बज़ाज ने ब्याह् दे दायरे शा बाह्र होइयै कुसै होरस जनानी कन्नै सरबन्ध रक्खेआ होऐ।  उनें राजसत्ता दे मखमली कलीनें दे थाह्र राजनीति दे मरू ते संघर्श दियें कंडेंआली राहें पर गै अपना सफर कीता।  इनें गल्लें दे होंदे होई बी ए गल्ल बड़ी सराह्ने योग ऐ जे उन्दे सच्चे मित्तरें ते कदरदानें दी गिन्तरी डी.पी. दर शा बद्ध गै रेह्ई, जिन्दी सोच उप्पर बज़ाज साह्ब हुन्दी कोई नां कोई छाप अज्जै तोड़ी नज़र औंदी ऐ।  ओ, कन्हेयालाल कौल ऐडवोकेट होऐ जां मीर अब्दुल आज़ीज़।  ओ जगननाथ सत्थू होऐ जां कामरेड नूर मोहम्मद, ओ अब्दूल अहद आज़ाद होऐ जां पिताम्बरनाथ दर फानी, ओ नन्दलाल वातल होऐ चां आलम सरताज, ओ अब्दुल सलाम ईटू होऐ जां शामलाल यच्छ, इनें सबनें दा जीवन बज़ाज़ दियें सोचें कन्नै जुड़े दा नजर औग। 